ddrg/super_eurlex huggingface dataset:
Oficialusis leidinys L 125 , 19/05/1999 p. 0008 - 0008



Komisijos reglamentas (EB) Nr. 1024/1999 1999 m. gegužės 18 d. iš dalies keičiantis Reglamentą (EB) Nr. 1595/98, iš dalies keičiantį Reglamentą (EB) Nr. 2603/97, nustatantį išsamias ryžių importo iš AKR arba užjūrio šalių ir teritorijų (UŠT) taisykles, ir nustatantis specialias išsamias ryžių iš AKR šalių importo mokesčių dalies kompensavimo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1998 m. liepos 20 d. Tarybos reglamentą (EB) Nr. 1706/98 dėl priemonių, taikomų žemės ūkio produktams ir prekėms, gaunamoms perdirbus Afrikos, Karibų jūros ir Ramiojo vandenyno valstybių (AKR valstybių) kilmės žemės ūkio produktus, ir panaikinantį Reglamentą (EEB) Nr. 715/90 [1], ypač į jo 30 straipsnio 1 dalį, (1) kadangi Komisijos reglamento (EB) Nr. 1595/98 [2] 2 straipsnio 3 dalies c punkto antrojoje pastraipoje numatyta, kad eksportuojančios AKR šalies muitinės tarnyboms sumokėtą papildomą muito mokestį įrodo EUR 1 pažymėjimas; (2) kadangi toks reikalavimas sukėlė tam tikrų administracinių sunkumų; kadangi todėl būtina, kad įrodymu, jog eksportuojančios AKR šalies muitinės tarnyboms buvo sumokėtas papildomas muito mokestis, galėtų būti patvirtinta EUR 1 pažymėjimo kopija, kurioje būtų privalomi įrašai 7 laukelyje; (3) kadangi šiame reglamente numatytos priemonės atitinka Javų valdymo komiteto nuomonę, PRIĖMĖ ŠĮ REGLAMENTĄ: 1 straipsnis Komisijos reglamento (EB) Nr. 1595/98 2 straipsnio 3 dalies c punkto antroji pastraipa pakeičiama taip: "Toks įrodymas yra valstybės narės, kurioje prekės buvo išleistos į laisvą apyvartą, muitinės tarnybos patvirtinta EUR 1 pažymėjimo, tinkamai užpildyto eksportuojančios AKR šalies muitinės tarnybos, kopija, kurios 7 laukelyje įrašytas vienas tokių įrašų: Suma nacionaline valiuta: - Tasa complementaria percibida a la exportación del arroz; - Særafgift, der opkræves ved eksport af ris; - Bei der Ausfuhr von Reis erhobone ergänzende Abgabe; - Συμπληρωματικός φόρος εισπραχείς κατά την εξαγωγή του ρυζιού; - Complementary charge collected on export of rice; - Taxe complémentaire perçue à l’exportation du riz; - Tassa complementare riscossa all’esportazione del riso; - Bij uitvoer van de rijst opgelegde bijsondere heffing; - Imposição complementar cobrada na exportação do arroz; - Riisin viennin yhteydessä perittävä täydentävä maksu; - Särskid avgift för risexport. (Parašas ir oficialus antspaudas)." 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. gegužės 18 d. Komisijos vardu Franz Fischler Komisijos narys [1] OL L 215, 1998 8 1, p. 12. [2] OL L 208, 1998 7 24, p. 21. --------------------------------------------------
Oficialusis leidinys L 043 , 17/02/1999 p. 0006 - 0006



Komisijos reglamentas (EB) Nr. 344/1999 1999 m. vasario 16 d. iš dalies keičiantis Reglamentą (EB) Nr. 1439/95, nustatantį išsamias Tarybos reglamento (EEB) Nr. 3013/89 taikymo taisykles, susijusias su avienos ir ožkienos sektoriaus produktų importu bei eksportu EUROPOS BENDRIJŲ KOMISIJA, atsižvelgdama į Europos Bendrijos steigimo sutartį, atsižvelgdama į 1998 m. lapkričio 3 d. Tarybos reglamentą (EEB) Nr. 2467/98 dėl bendro avienos ir ožkienos rinkos organizavimo [1], ypač į jo 17 straipsnio 1 dalį, kadangi kilmės dokumentus išduodančių institucijų sąrašo patikslinimo tvarką reikėtų supaprastinti laiku atsižvelgiant į pasikeitusią padėtį; kadangi tam tikslui Komisijai turėtų būti suteikta teisė jos pačios sprendimu iš naujo apsvarstyti minėtą institucijų sąrašą; kadangi Australija paskyrė naują kilmės dokumentus išduodančią agentūrą; kadangi reikėtų atitinkamai pataisyti Komisijos reglamento (EB) Nr. 1439/95 [2] su paskutiniais pakeitimais, padarytais Reglamentu (EB) Nr. 1764/98 [3], I priedą; kadangi Australijos paskyrimas galioja nuo 1999 m. vasario 1 d., minėtos agentūros išduotus dokumentus galiojančiais reikėtų laikyti taip pat nuo tos dienos; kadangi šiame reglamente nustatytos priemonės atitinka Avių ir ožkų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Šiuo dokumentu Reglamentas (EB) Nr. 1439/95 iš dalies keičiamas taip: 1) 12 straipsnio 2 dalis pakeičiama taip: "2. Komisija gali iš naujo išnagrinėti sąrašą, jei kilmės dokumentus išduodanti institucija jau nebepripažįstama, jei ji nevykdo kurio nors savo įsipareigojimo arba kai paskiriama nauja kilmės dokumentus išduodanti institucija." 2) I priede "Department of Primary Industries and Energy" pakeičiama "Department of Agriculture, Fisheries and Forestry". 2 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. Jis taikomas nuo 1999 m. vasario 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. vasario 16 d. Komisijos vardu Franz Fischler Komisijos narys [1] OL L 312, 1998 11 20, p. 1. [2] OL L 143, 1995 6 27, p. 7. [3] OL L 223, 1998 8 11, p. 4. --------------------------------------------------
Oficialusis leidinys L 291 , 13/11/1999 p. 0025 - 0026



Komisijos reglamentas (EB) Nr. 2419/1999 1999 m. lapkričio 12 d. papildantis Reglamento (EB) Nr. 2301/97 dėl tam tikrų gaminių pavadinimų įtraukimo į "Specifinių savybių sertifikatų registrą", numatytą Tarybos reglamente (EEB) Nr. 2082/92 dėl žemės ūkio ir maisto produktų specifinių savybių sertifikatų, priedą EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1992 m. liepos 14 d. Tarybos reglamentą (EEB) Nr. 2082/92 dėl žemės ūkio ir maisto produktų specifinių savybių sertifikatų [1], ypač į jo 9 straipsnio 1 dalį, kadangi: (1) Pagal Reglamento (EEB) Nr. 2082/92 7 straipsnį Ispanija Komisijai padavė paraišką dėl pavadinimo įtraukimo į "Specifinių savybių sertifikatų registrą". (2) "Garantuotu tradiciniu gaminiu" galima vadinti tik tuos gaminius, kurių pavadinimai yra įtraukti į minėtą registrą. (3) Šio reglamento priede nurodytą pavadinimą paskelbus Europos Bendrijų oficialiajame leidinyje [2], Komisija gavo pagal minėto reglamento 8 straipsnį pareikštą protestą, kuris, pateikus atitinkamus paaiškinimus, buvo atsiimtas. Pagal Reglamento (EEB) Nr. 2082/92 5 straipsnio 1 dalies pirmąją įtrauką pats terminas "Serrano" yra specifinis, t. y. neverčiamas. Todėl jis toks ir turi būti vartojamas. Be to, terminas "Serrano" registruojamas nepažeidžiant termino "kalnas" vartosenos. Šie du terminai vienas kitam neprieštarauja. (4) Dėl to šiame priede nurodytas pavadinimas turėtų būti įrašytas į "Specifinių savybių sertifikatų registrą" ir tokiu būdu saugomas Bendrijoje kaip garantuotas tradicinis gaminys pagal Reglamento (EEB) Nr. 2082/92 13 straipsnio 2 dalį. Tai reiškia, kad minėtą pavadinimą galima vartoti tik tada, jei laikomasi specifikacijos. Tačiau reikėtų numatyti pereinamąjį trijų mėnesių laikotarpį, per kurį turi būti suvartotos specifikacijos neatitinkančių gaminių atsargos. (5) Šio reglamento priedas papildo Komisijos reglamento (EB) Nr. 2301/97 [3] su paskutiniais pakeitimais, padarytais Reglamentu (EB) Nr. 2527/98 [4], priedą, PRIĖMĖ ŠĮ REGLAMENTĄ: 1 straipsnis Reglamento (EB) Nr. 2301/97 priedas papildomas šio reglamento priede nurodytu pavadinimu ir pagal Reglamento (EEB) Nr. 2082/92 9 straipsnio 1 dalį jis įrašomas į "Specifinių savybių sertifikatų registrą". 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 2000 m. kovo 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. lapkričio 12 d. Komisijos vardu Franz Fischler Komisijos narys [1] OL L 208, 1992 7 24, p. 1. [2] OL C 371, 1998 12 1, p. 3. [3] OL L 319, 1997 11 21, p. 8. [4] OL L 317, 1998 11 26, p. 14. -------------------------------------------------- PRIEDAS "Jamón Serrano" (Reglamento (EEB) Nr. 2082/92 13 straipsnio 2 dalis [1]). [1] Pagrindiniai specifikacijos punktai nustatyti OL C 371, 1998 12 1, p. 3. --------------------------------------------------
Oficialusis leidinys L 108 , 27/04/1999 p. 0007 - 0007



Tarybos reglamentas (EB) Nr. 857/1999 1999 m. balandžio 22 d. iš dalies keičiantis Reglamentą (EB) Nr. 2200/96 dėl bendro vaisių ir daržovių rinkos organizavimo EUROPOS SĄJUNGOS TARYBA, atsižvelgdama į Europos Bendrijos steigimo sutartį, ypač į jos 43 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi Reglamentas (EEB) Nr. 2200/96 [4] nustato pripažintų gamintojų organizacijų taisykles; kadangi šios taisyklės reikalauja, kad nariai parduotų visą savo produkciją per gamintojų organizaciją; kadangi vis dėlto yra numatyta galimybė šios prievolės atsisakyti, kai parduodama tiesiai gamintojo sklype vartotojams jų asmeninėms reikmėms; kadangi tokiems pardavimams taikomas tam tikras kiekio apribojimas; kadangi, atsižvelgiant į įprastą praktiką tam tikrose Bendrijos dalyse, šis atsisakymas turėtų būti taikomas plačiau, kad tiesioginis pardavimas būtų galimas ir ne sklype nekeičiant esamo kiekio apribojimo; kadangi turėtų būti aiškiau išdėstytas minėto reglamento 15 straipsnio 4 dalies c punktas; kadangi dabartinė nuostata, kad Bendrija atlygina transporto, rūšiavimo ir pakavimo išlaidas, susijusias su tam tikrais iš rinkos pašalintais ir paskui nemokamai skirstomais produktais, turėtų būti taikoma visiems nemokamai skirstomiems iš rinkos pašalintiems produktams, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2200/96 yra iš dalies keičiamas taip: 1. 11 straipsnio 1 dalies c punkto 3 papunkčio pirmoje įtraukoje žodžiai "savo ūkiuose" yra pakeičiami žodžiais "savo ūkiuose ir (arba) ne savo ūkiuose". 2. 15 straipsnio 4 dalies c punktas pakeičiamas taip: "c) numato finansinį aprūpinimą techniniams ir žmonių ištekliams, reikalingiems siekiant užtikrinti 2 straipsnyje nurodytų standartų ir augalų sveikatos taisyklių bei didžiausios leistinos likučių koncentracijos laikymosi monitoringą." 3. 30 straipsnio 6 dalis pakeičiama taip: "6. Laikydamasi 46 straipsnyje numatyta tvarka nustatytinų terminų ir sąlygų atlygina transporto, rūšiavimo ir pakavimo išlaidas, susijusias su 1 dalyje numatytu nemokamu paskirstymu." 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1999 m. balandžio 22 d. Tarybos vardu Pirmininkas W. Müller [1] OL C 381, 1998 12 8, p. 8. [2] Nuomonė pateikta 1999 m. balandžio 14 d. (dar nepaskelbta Oficialiajame leidinyje). [3] Nuomonė pateikta 1999 m. vasario 24 d. (dar nepaskelbta Oficialiajame leidinyje). [4] OL L 297, 1996 11 21, p. 1. Reglamentas su pakeitimais, padarytais Komisijos reglamentu (EB) Nr. 2520/97 (OL L 346, 1997 12 17, p. 41). --------------------------------------------------
Oficialusis leidinys L 275 , 26/10/1999 p. 0013 - 0013



Komisijos reglamentas (EB) Nr. 2256/1999 1999 m. spalio 25 d. iš dalies keičiantis Reglamentą (EB) Nr. 1621/1999, nustatantį išsamias Tarybos reglamento (EB) Nr. 2201/96 taikymo taisykles dėl pagalbos vynuogių, skirtų tam tikrų veislių džiovintų vynuogių gamybai, auginimui EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su pakeitimais, padarytais Reglamentu (EB) Nr. 2199/97 [2], ypač į jo 7 straipsnio 5 dalį, kadangi: (1) 1999 m. liepos 22 d. Komisijos reglamento (EB) Nr. 1621/1999, nustatančio išsamias Tarybos reglamento (EB) Nr. 2201/96 taikymo taisykles dėl pagalbos vynuogių, skirtų tam tikrų veislių džiovintų vynuogių gamybai, auginimui [3], 13 straipsnio 2 dalies c punkte nurodyta, kad 1999–2000 prekybos metų sutartys turi būti sudarytos ne vėliau kaip iki 1999 m. spalio 15 d. Pasirodė, kad suteiktasis laikotarpis yra per trumpas, ypač tam tikruose Bendrijos regionuose, kur nėra augintojų organizacijų. Dėl tokių aplinkybių nurodytą laiko ribą reikia nukelti iki 1999 m. lapkričio 1 d. (2) Šiame reglamente numatytos priemonės atitinka Perdirbtų vaisių ir daržovių pagamintų produktų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Šiuo reglamentu Reglamento (EB) Nr. 1621/1999 13 straipsnio 2 dalies c punktas keičiamas taip: "c) 5 straipsnyje nurodytas sutartis sudaro augintojai ar augintojų organizacijos, įskaitant nurodytus a punkte, ir perdirbėjai, kurie pateikė paraiškas dėl registracijos duomenų bazėje; 1999–2000 ir 200–2001 prekybos metų sutartys sudaromos ne vėliau kaip atitinkamai 1999 m. lapkričio 1 d. ir 2000 m. rugsėjo 1 d." 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. spalio 25 d. Komisijos vardu Franz Fischler Komisijos narys [1] OL L 297, 1996 11 21, p. 29. [2] OL L 303, 1997 11 6, p. 1. [3] OL L 192, 1999 7 24, p. 21. --------------------------------------------------
Oficialusis leidinys L 108 , 27/04/1999 p. 0008 - 0008



Tarybos reglamentas (EB) Nr. 858/1999 1999 m. balandžio 22 d. iš dalies keičiantis Reglamentą (EB) Nr. 2202/96, nustatantį Bendrijos pagalbos schemą tam tikrų citrusų vaisių augintojams EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 43 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi Reglamento (EB) Nr. 2202/96 [4] 5 straipsnis nustato perdirbimo ribas; kadangi šių ribų perviršis yra nustatomas naudojant perdirbtų kiekių gaunant pagalbą per pastaruosius trejus prekybos metus, įskaitant einamuosius, vidurkį; kadangi einamiesiems prekybos metams nustatyta pagalba, nustačius perviršį, yra sumažinama; kadangi ši skaičiavimo sistema reiškia, kad pagalbos dydis tam tikriems prekybos metams negali būti žinomas, kol tie prekybos metai nepasibaigia; kadangi ši padėtis kelia augintojų organizacijų valdymo problemų; kadangi todėl perviršio padariniai turėtų būti atidėti iki kitų prekybos metų; kadangi reikia atsižvelgti į tai, kad tam tikri produktai yra perdirbami per visus tų produktų prekybos metus; kadangi tuo atveju įvertinimas, ar laikomasi perdirbimo ribų, turėtų būti atliekamas už laikotarpį, lygų trejiems prekybos metams; kadangi šis dalinis Reglamento (EB) Nr. 2202/96 pakeitimas turėtų būti taikomas nuo 1999–2000 prekybos metų, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2202/96 iš dalies keičiamas taip: 1. 5 straipsnio 2 ir 3 dalys pakeičiamos taip: "2. Pagal 3 straipsnio 2 dalį nustatyta pagalba už aptariamus produktus tam tikriems prekybos metams sumažinama 1 % nuo kiekvienos 1 dalyje nurodyto perviršio dalies tais atvejais, kai kiekių, perdirbtų pagal pagalbos schemą, per pastaruosius trejus prekybos metus iki aptariamų prekybos metų arba per lygiavertį laikotarpį vidurkis viršija minėtą ribą. Perviršio dalys yra lygios 1 % kiekvienos 1 dalyje nurodytos ribos." 2. 6 straipsnis pakeičiamas taip: "6 straipsnis Išsamios šio reglamento taikymo taisyklės, visų pirma reglamentuojančios pagalbos mokėjimą, monitoringo priemones ir nuobaudas, prekybos metus, minimalias žaliavų, pristatomų perdirbimui, charakteristikas, 5 straipsnio 2 dalyje nurodytą lygiavertį laikotarpį ir ribų viršijimo finansines pasekmes, priimamos Reglamento 2200/96 46 straipsnyje nustatyta tvarka." 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1999–2000 prekybos metų. Šis reglamentas yra privalomas visas ir tiesiogiai taikomas visose valstybėse narėse. Priimta Liuksemburge, 1999 m. balandžio 22 d. Tarybos vardu Pirmininkas W. Müller [1] OL C 381, 1998 12 8, p. 9. [2] 1999 m. vasario 24 d. pareikšta nuomonė (dar nepaskelbta Oficialiajame leidinyje). [3] 1999 m. vasario 24 d. pareikšta nuomonė (dar nepaskelbta Oficialiajame leidinyje). [4] OL L 297, 1996 11 21, p. 49. --------------------------------------------------
Oficialusis leidinys L 228 , 08/09/2000 p. 0055 - 0056



Komisijos reglamentas (EB) Nr. 1903/2000 2000 m. rugsėjo 7 d. papildantis Reglamento (EB) Nr. 2400/96 dėl tam tikrų pavadinimų įtraukimo į Tarybos reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą "Saugomų kilmės vietos nuorodų ir saugomų geografinių nuorodų registrą" priedą EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1] su paskutiniais pakeitimais, padarytais Komisijos reglamentu (EB) Nr. 1509/2000 [2], ypač į jo 6 straipsnio 3 ir 4 dalis, kadangi: (1) Pagal Reglamento (EEB) Nr. 2081/92 5 straipsnį Nyderlandai Komisijai perdavė paraišką dėl pavadinimo užregistravimo kilmės vietos nuoroda. (2) Pagal minėto reglamento 6 straipsnio 1 dalį nustatyta, kad paraiška atitinka visus to reglamento reikalavimus, visų pirma dėl to, kad joje pateikta visa pagal minėto reglamento 4 straipsnį reikalaujama informacija. (3) Pavadinimą išspausdinus Europos Bendrijų oficialiajame leidinyje [3], Komisija dėl šio reglamento priede nurodyto pavadinimo negavo nė vieno pagal to reglamento 7 straipsnį pateikto protesto. (4) Todėl šį pavadinimą reikėtų įrašyti į "Saugomų kilmės vietos nuorodų ir saugomų geografinių nuorodų registrą" ir tokiu būdu jį saugoti visoje Bendrijoje kaip saugomą kilmės vietos nuorodą. (5) Šio reglamento priedu papildomas Komisijos reglamento (EB) Nr. 2400/96 [4] su paskutiniais pakeitimais, padarytais Reglamentu (EB) Nr. 1651/2000 [5], priedas, PRIĖMĖ ŠĮ REGLAMENTĄ: 1 straipsnis Šio dokumento priede nurodytu pavadinimu papildomas Reglamento (EB) Nr. 2400/96 priedas ir į Reglamento (EEB) Nr. 2081/92 6 straipsnio 3 dalyje numatytą "Saugomų kilmės vietos nuorodų ir saugomų geografinių nuorodų registrą" jis įrašomas kaip saugoma kilmės vietos nuoroda (SKVN). 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. rugsėjo 7 d. Komisijos vardu Franz Fischler Komisijos narys [1] OL L 208, 1992 7 24, p. 1. [2] OL L 174, 2000 7 13, p. 7. [3] OL C 378, 1999 12 30, p. 2. [4] OL L 327, 1996 12 18, p. 11. [5] OL L 189, 2000 7 27, p. 15. -------------------------------------------------- PRIEDAS EB SUTARTIES I PRIEDE IŠVARDYTI ŽMONĖMS VARTOTI SKIRTI PRODUKTAI Sūriai NYDERLANDAI Kanterkaas, Kanternagelkaas, Kanterkomijnekaas (SKVN) --------------------------------------------------
Oficialusis leidinys L 253 , 07/10/2000 p. 0015 - 0015



Komisijos reglamentas (EB) Nr. 2223/2000 2000 m. spalio 6 d. iš dalies keičiantis Reglamentą (EEB) Nr. 65/82, nustatantį išsamiais cukraus perkėlimo į kitus prekybos metus taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. rugsėjo 13 d. Tarybos reglamentą (EB) Nr. 2038/1999 dėl bendro cukraus sektoriaus rinkų organizavimo [1] su paskutiniais pakeitimais, padarytais Komisijos reglamentu (EB) Nr. 1527/2000 [2], ypač į jo 32 straipsnio 4 dalį, kadangi: (1) Reglamento (EB) Nr. 2038/1999 32 straipsnio 1 dalies antroje pastraipoje cukrų gaminančiai įmonei leidžiama į kitus prekybos metus perkelti, laikant tų metų produkcija, visą arba dalį A ir B cukraus produkcijos, kuri tapo C cukrumi pritaikius to reglamento 26 straipsnio 5 dalyje nustatytą mažinimo mechanizmą. (2) Išsamios taikymo taisyklės, nustatytos Komisijos reglamente (EEB) Nr. 65/82 [3] su paskutiniais pakeitimais, padarytais Reglamentu (EB) Nr. 260/96 [4], reglamentuoja Reglamento (EB) Nr. 2038/1999 32 straipsnio 1 dalies pirmoje pastraipoje minimą perkėlimą į kitus metus. Kadangi taisyklės taikomos sąlygoms, reglamentuojančioms naują galimybę perkelti C cukrų, vis dėlto jas reikėtų patikslinti, kad būtų galima atsižvelgti į tai, kad perkėlimui į kitus metus netaikomas Reglamento (EB) Nr. 2038/1999 32 straipsnio 4 dalyje nurodytas kiekio ribojimas. Reglamentą (EEB) Nr. 65/82 būtina atitinkamai iš dalies pakeisti. (3) Kadangi šiame reglamente numatytos priemonės atitinka Cukraus vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 65/82 iš dalies keičiamas taip: 1) 2 straipsnio 1 dalies antra pastraipa pakeičiama taip: "Atliekant perkėlimą į kitus metus, minimą Reglamento (EB) Nr. 2038/1999 32 straipsnio 1 dalies pirmoje pastraipoje, šį sprendimą įmonė gali taikyti tik kiekiui, neviršijančiam 20 % jos A kvotos, taikomos tais prekybos metais, kuriais buvo pagamintas toks cukrus."; 2) 4 straipsnio 1 dalies b punktas keičiamas taip: "b) į kitus metus perkeltino B arba C cukraus kiekis, išreikštas baltuoju cukrumi, atitinkamai paskirstytas: - perkėlimui pagal Reglamento (EB) Nr. 2038/1999 32 straipsnio 1 dalies pirmą pastraipą, - perkėlimui pagal Reglamento (EB) Nr. 2038/1999 32 straipsnio 1 dalies antrą pastraipą." 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. spalio 6 d. Komisijos vardu Franz Fischler Komisijos narys [1] OL L 252, 1999 9 25, p. 1. [2] OL L 175, 2000 7 14, p. 59. [3] OL L 9, 1982 1 14, p. 14. [4] OL L 34, 1996 2 13, p. 16. --------------------------------------------------